遊五嶽觀寄鄰幾聖俞
作者：劉敞
朝代：宋

paragraphs: 五嶽神仙境，可聞不可攀。
安知采真遊，近在都城間。
樓觀横飛雲，虎豹司重關。
車馬自兹止，始覺非人寰。
層波漲滄溟，參差出三山。
金銀麗宫闕，日月相循環。
東来復幾時，花草紛斑斑。
長楊垂輕絲，若委千髻鬟。
氛埃無由及，魚鳥相與閒。
造適不自知，忽如脱沈瘝。
那得窺壺中，逍遙去塵闤。
主人自瑤杯，勸客流霞殷。
此中可遺老，豈獨聊忘還。
嗟嗟二三子，世路迷險艱。
流光競奔走，俯仰移朱顔。
誰肯委俗紛，相從解朝班。
濯君冠與纓，春谷水潺潺。